MEABHRÁN MÍNIÚCHÁIN

1. COMHTHÉACS AN TOGRA

Sa Chonradh ar Fheidhmiú an Aontais Eorpaigh (CFAE) déantar idirdhealú idir na cumhachtaí arna dtarmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe a fhorlíonadh nó a leasú sa ghníomh reachtach mar atá leagtha síos in Airteagal 290(1) den CFAE (gníomhartha tarmligthe), agus na cumhachtaí arna dtabhairt don Choimisiún coinníollacha aonfhoirmeacha a ghlacadh chun gníomhartha de chuid an Aontais atá ina gceangal dlí a chur chun feidhme mar atá leagtha síos in Airteagal 291(2) den CFAE (gníomhartha cur chun feidhme).

Maidir le Rialachán (CE) Uimh. 182/2011 a ghlacadh, rinne an Coimisiún an ráiteas seo a leanas:

"Tabharfaidh an Coimisiún faoi scrúdú ar na gníomhartha reachtacha uile atá i bhfeidhm agus nár oiriúnaíodh don nós imeachta rialúcháin lena ngabhann grinnscrúdú roimh do Chonradh Liospóin teacht i bhfeidhm, chun a mheasúnú ar gá na hionstraimí sin a oiriúnú do chóras na ngníomhartha tarmligthe a tugadh isteach le hAirteagal 290 den Chonradh ar Fheidhmiú an Aontais Eorpaigh. Cuirfidh an Coimisiún na tograí is iomchuí ar aghaidh chomh luath agus is féidir agus tráth nach déanaí ná na dátaí a luaitear san fhéilire táscach atá san iarscríbhinn a ghabhann leis an ráiteas seo[1]."

Sa chomhthéacs seo is gá Rialachán (CE) Uimh. 1100/2007 a ailíniú le rialacha nua an CFAE. Ba cheart na cumhachtaí a thugtar don Choimisiún faoin Rialachán sin a athaicmiú mar chumhachtaí tarmligthe agus mar chumhachtaí cur chun feidhme.

Ba cheart, dá bhrí sin, é a thabhairt de chumhacht don Choimisiún gníomhartha tarmligthe a ghlacadh chun bearta a ghlacadh chun dul i ngleic leis an laghdú mór ar phraghsanna na n‑eascann a úsáidtear ar mhaithe le hathstocáil, i gcomparáid leis na heascanna sin a úsáidtear ar chúiseanna eile.

Mar an gcéanna, ba cheart é a thabhairt de chumhacht don Choimisiún gníomhartha tarmligthe a ghlacadh maidir le formheas an Choimisiúin ar Phleananna Bainistíochta Eascann ar bhonn sonraí eolaíocha agus teicniúla.

Déantar foráil in Airteagal 9(3) maidir leis an gComhairle le bearta malartacha a ghlacadh chun spriocleibhéil éalaithe a bhaint amach. Dá bhrí sin, tugtar de chumhacht don Chomhairle, leis an téacs mar atá sé faoi láthair, an eilimint neamhriachtanach sin den Rialachán a leasú. Ní féidir nós imeachta cinnteoireachta mar é a úsáid níos mó faoin CFAE agus ba cheart an fhoráil sin a scriosadh.

Tá Airteagal 1(2) den Rialachán imithe i léig toisc é bheith bunaithe ar Chinneadh 2008/292/CE ón gCoimisiún an 4 Aibreán 2008[2] a bhunaigh chun críocha an Rialacháin seo, nach gnáthóg nádúrtha don eascann Eorpach í an Mhuir Dhubh ná na habhainnchórais atá ceangailte léi. Ba cheart, dá bhrí sin, an fhoráil sin a scriosadh.

Ina theannta sin, tá Airteagal 3 den Rialachán imithe i léig toisc Cinneadh 2009/310/CE ón gComhairle an 2 Aibreán 2009[3] a rinne formheas ar iarratais ón gCipir, ó Mhálta, ón Ostair, ón Rómáin agus ón tSlóvaic ar iad a dhíolmhú ón oibleagáid Plean Bainistíochta Eascann a ullmhú. Níl aon iarratas ar feitheamh ar dhíolmhú ón oibleagáid sin. Ba cheart, dá bhrí sin, an fhoráil sin a scriosadh.

2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR

Ní raibh gá le comhairliúchán leis na páirtithe leasmhara ná le measúnú tionchair.

3. EILIMINTÍ DLÍTHIÚLA AN TOGRA

· Achoimre ar an ngníomhaíocht atá beartaithe

Is í an phríomhghníomhaíocht dhlíthiúil na cumhachtaí a bronnadh ar an gCoimisiún le Rialachán (CE) Uimh. 1100/2007 ón gComhairle a aithint agus na cumhachtaí sin a aicmiú mar chumhachtaí tarmligthe nó mar chumhachtaí cur chun feidhme.

· Bunús dlí

Airteagal 43(2) den Chonradh ar Fheidhmiú an Aontais Eorpaigh.

· Prionsabal na coimhdeachta

Tagann an togra faoi inniúlacht eisiach an Aontais Eorpaigh.

· Prionsabal na comhréireachta

Leis an togra leasaítear bearta atá ann cheana i Rialachán (CE) Uimh. 1100/2007 agus níl aon chúis imní faoi phrionsabal na comhréireachta dá bhrí sin.

· Rogha ionstraime

An ionstraim atá beartaithe: Rialachán ó Pharlaimint na hEorpa agus ón gComhairle.

Ní bheadh ionstraimí eile leormhaith ar an gcúis seo a leanas: ní mór Rialachán a leasú le Rialachán eile.

4. IMPLEACHT BHUISÉADACH

Ní bhaineann aon chaiteachas breise ón Aontas leis an mbeart seo.

2012/0201 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán Uimh. 1100/2007 ón gComhairle lena mbunaítear bearta chun an stoc Eascann Eorpach a athshlánú

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Ag féachaint don tuairim ó Choiste Eacnamaíoch agus Sóisialta na hEorpa,

Tar éis dóibh an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach,

De bhrí gur :

(1) Le Rialachán (CE) Uimh. 1100/2007[4] ón gComhairle tugtar cumhachtaí don Choimisiún roinnt de na forálacha sa Rialachán sin a chur chun feidhme.

(2) Mar thoradh ar theacht i bhfeidhm Chonradh Liospóin, ní mór na cumhachtaí arna dtabhairt don Choimisiún faoi Rialachán (CE) Uimh. 1100/2007 a ailíniú le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh.

(3) Chun feidhm a thabhairt d'fhorálacha áirithe Rialachán (CE) Uimh. 1100/2007, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean maidir le bearta a ghlacadh a théann i ngleic leis an laghdú suntasach i bpraghsanna an mhargaidh ar eascanna a úsáidtear ar mhaithe le hathstocáil, i gcomparáid le heascanna a úsáidtear ar chúiseanna eile.

(4) Tá sé ríthábhachtach go ndéanfadh an Coimisiún comhairliúcháin iomchuí le linn an ullmhúcháin a bheidh ar bun aige maidir le glacadh gníomhartha tarmligthe, lena n‑áirítear ar leibhéal na saineolaithe.

(5) Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfaí doiciméid ábhartha a tharchur chuig Parlaimint na hEorpa agus chuig an gComhairle ar mhodh comhuaineach, tráthúil agus iomchuí.

(6) Ba cheart cumhachtaí cur chun feidhme a thabhairt don Choimisiún chun a áirithiú go mbeidh dálaí comhionanna ann agus forálacha an Rialacháin (CE) Uimh. 1100/2007 maidir le formheas ón gCoimisiún ar Phleananna Bainistíochta Eascann ar bhonn sonraí teicniúla agus eolaíocha, á gcur chun feidhme. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú chumhachtaí chur chun feidhme an Choimisiúin[5].

(7) Ní bheidh de chumas ag an gCoimisiúin tuairisciú do Pharlaimint na hEorpa agus don Chomhairle ar na bearta a bhaineann le hathstocáil, lena n‑áirítear an fhorbairt ar phraghsanna an mhargaidh faoin 1 Iúil 2011, toisc an fhaisnéis ábhartha a bheith curtha isteach go déanach ag roinnt Ballstáit. Ba cheart, dá bhrí sin, spriocdháta na tuarascála seo a chur ar athló go dtí an 31 Nollaig 2012.

(8) Tugtar de chumhacht don Chomhairle an eilimint neamhriachtanach sin den Rialachán a leasú i leagan reatha an Rialacháin sin, a bhaineann leis an gcumhacht bearta malartacha a ghlacadh d'fhonn spriocleibhéil éalaithe a bhaint amach. Ós rud é nach féidir nós imeachta cinnteoireachta mar é a úsáid níos mó faoin CFAE is ceart an fhoráil sin a scriosadh.

(9) Bunaíodh le Cinneadh 2008/292/CE ón gCoimisiún an 4 Aibreán 2008 [6] nach gnáthóg nádúrtha don eascann Eorpach í an Mhuir Dhubh ná na habhainnchórais atá ceangailte léi chun críocha an Rialacháin. Tá Airteagal 1(2) den Rialachán imithe i léig agus ba cheart é a scriosadh.

(10) Formheasadh le Cinneadh 2009/310/CE ón gComhairle an 2 Aibreán 2009[7] iarratais ón gCipir, ó Mhálta, ón Ostair, ón Rómáin agus ón tSlóvaic ar iad a dhíolúnú ón oibleagáid Plean Bainistíochta Eascann a ullmhú. Níl aon iarratas ar feitheamh ar dhíolmhú ón oibleagáid sin. Tá Airteagal 3 den Rialachán imithe i léig dá bhrí sin agus ba cheart é a scriosadh.

(11) Ba cheart dá bhrí sin Rialachán (CE) Uimh. 1100/2007 a leasú dá réir sin,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 1100/2007 mar seo a leanas:

(1) Scriostar mír 2 d'Airteagal 1.

(2) Scriostar Airteagal 3.

(3) In Airteagal 5, cuirtear an méid seo a leanas in ionad mhír 1:

"1. Formheasfaidh an Coimisiún na pleananna bainistíochta eascann trí bhíthin gníomhartha cur chun feidhme i gcomhréir leis an nós imeachta scrúdúcháin dá dtagraítear in Airteagal 12b(2)."

(4) Maidir le Airteagal 7, cuirtear an méid seo a leanas in ionad mhír 6 agus mhír 7:

"6. I gcás ina dtarlaíonn laghdú mór ar phraghsanna an mhargaidh ar eascanna a úsáidtear ar mhaithe le hathstocáil, i gcomparáid le heascanna a úsáidtear ar chúiseanna eile, cuirfidh an Ballstát lena mbaineann an Coimisiún ar an eolas. Féadfaidh an Coimisiún, trí ghníomhartha tarmligthe arna nglacadh i gcomhréir le hAirteagal 12a agus chun dul i ngleic leis an gcás, céatadáin na n‑eascann a úsáidtear ar mhaithe le hathstocáil dá dtagraítear i mír 2 a laghdú go sealadach.

7. Tuairisceoidh an Coimisiún, tráth nach déanaí ná an 31 Nollaig 2012, do Pharlaimint na hEorpa agus don Chomhairle agus déanfar measúnú ar na bearta a bhaineann le hathstocáil lena n‑áirítear forbairt ar phraghsanna an mhargaidh."

(5) Scriostar mír 3 d'Airteagal 9.

(6) Cuirtear isteach Airteagal 12a agus Airteagal 12b mar seo a leanas:

"Airteagal 12a

An tarmligean a fheidhmiú

1. Is faoi réir na gcoinníollacha atá leagtha síos san Airteagal seo a thugtar de chumhacht don Choimisiún gníomhartha tarmligthe a ghlacadh.

2. Tabharfar ar feadh tréimhse neamhchinntithe tarmligean na gcumhachtaí dá dtagraítear i Rialachán 7(6).

3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 7(6) a chúlghairm tráth ar bith. Cuirfear deireadh leis an tarmligean cumhachta a shonraítear sa chinneadh sin trí bhíthin cinnidh cúlghairme. Tiocfaidh sé i bhfeidhm an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta níos déanaí arna shonrú sa chinneadh. Ní dhéanfaidh sé difear do bhailíocht aon cheann de na gníomhartha tarmligthe atá i bhfeidhm cheana.

4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith do Pharlaimint na hEorpa agus don Chomhairle go comhuaineach.

5. Ní thiocfaidh gníomh tarmligthe a ghlactar de bhun Airteagal 7(6) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó, más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad agóid. Cuirfear dhá mhí leis an tréimhse sin ar thionscnamh ó Pharlaimint na hEorpa nó ón gComhairle.

Airteagal 12b Nós imeachta coiste

1. Beidh an Coiste um Iascach agus Dobharshaothrú a bunaíodh le hAirteagal 30 de Rialachán (CE) Uimh. 2371/2002 de chúnamh ag an gCoimisiún. Is é a bheidh sa choiste sin coiste de réir bhrí Rialachán (AE) Uimh. 182/2011.

2. I gcás ina ndéantar tagairt don mhír seo, beidh feidhm ag Airteagal 5 de Rialachán (AE) Uimh. 182/2011."

Airteagal 2

Tiocfaidh an Rialachán seo i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar Ceann na Comhairle

An tUachtarán An tUachtarán

[1] IO L 55, 28.2.2011, lch. 19.

[2] IO L 98, 10.4.2008, lch. 14.

[3] IO L 91, 3.4.2009, lch. 23.

[4] IO L 248, 22.9.2007, lch. 17.

[5] IO L 55, 28.2.2011, lch.13.

[6] IO L 98, 10.4.2008, lch. 14.

[7] IO L 91, 3.4.2009, lch. 23.